70 sarnaqäwi: Jonasampi jach’a chawllampi
UMANKASKI uka jaqir uñtma. Jan walinwa uñjasi, ¡uka jach’a chawllaw manq’antani! ¿Khitïpachas uka jaqixa? Jonás satawa. Kunatsa ukham jan walt’äwir purt’asitayna uka tuqit yatxatañäni.
Jehová Diosan profetapaw Jonasaxa. Eliseo profetax jiwxän uka qhipatakwa Jehová Diosax Jonasar akham säna: ‘Nínive jach’a markar sarma. Ukanxa jaqinakax jach’a juchanakwa lurapxi, uka juchanakapat parlanim’ sasa.
Ukat Jonasax janiw sarañ munkänti. Ukhamasti yaqha tuqir sarir jach’a boter sarxatasaw sarxäna. Jehová Diosatakix janiw walïkänti sarxatapaxa. Ukatwa jach’a thaya sartayäna. Botex k’umphintasirjamäxänwa. Uka bote apnaqirinakaxa wal sustjasipxäna, ukat sapa mayniw diosanakapar art’asipxäna.
Ukatwa Jonasax arsüna: ‘Nayaw Uraqi, alaxpacha lurir Jehová Diosar yupaychta. Kuntï Jehová Diosax siskitu uk lurañat sarxaskta’ sasa. Ukat bote apnaqirinakax ¿kamachapxirismasa aka jach’a thay t’akurañapatakixa?’ sasaw jiskt’apxäna.
‘Qutar jaquntapxita, ukat qutax t’akurxaniwa’ sänwa Jonasaxa. Bote apnaqirinakax janiw jaquntañ munapkänti, ukampis juk’ampwa thayt’anïna, ukatwa Jonasarux qutar jaquntapxäna. Ukat ukaratpachaw qutasa thayasa t’akurxäna.
Jonasax qutar jalantän ukhaxa mä jach’a chawllaw manq’antäna. Ukampis janiw jiwkänti. Kimsa uruy arumaw chawlla purakankänxa. Niniver sarañatakix kunatsa Jehová Diosar jan ist’kpachätxa sasaw Jonasax amtasïna. Ukhamaxa, ¿kuns lurpachäna uk yattati?
Jehova Diosatwa yanap mayisïna. Ukatsti, Jehová Diosaw Jonasaruxa waña uraqir jaqsuyxäna. Ukatxa, Jonasax iyaw sasaw Niniver saräna. Jehová Diosax kuntï maykistu ukxa phuqañasawa, ¿aka sarnaqäwix janit uk yatichkistu?
Jonás 1-4.
Jiskt’äwinaka
- ¿Khitis Jonasaxa, ukat Jehová Diosax kamsänsa?
- Jehová Diosar jan ist’asaxa, ¿Jonasaxa kamachänsa?
- ¿Jach’a thaya t’akuñapatakixa bote apnaqirinakaruxa kamsäns Jonasaxa?
- Kunjamtï akan uñjaskixa, ¿Jonasax qutar jalantxäna ukhaxa kamachänsa?
- ¿Qhawqha urus jach’a chawlla purakankänxa, ukat kuns ukan luränxa?
- ¿Jach’a chawllat mistxasaxa kawkirus Jonasax saräna, ukax kuns yatichistu?
Yaqha jiskt’äwinakampi
- Liyt’añamawa Jonás 1:1-17.
Nínive markankir jaqinakar Diosat yatiyir sarañ tuqitxa, ¿kunjamsa Jonasax amuypachäna? (Jon. 1:2, 3; Pro. 3:7; Ecl. 8:12.)
- Liyt’añamawa Jonás 2:1, 2, 10.
Jonasarux Jehová Diosax mayisitap ist’änwa, ¿ jiwasanakan mayisïwisxa ist’arakispaw sasax kunatsa sisna? (Sal. 22:24; 34:6; 1 Juan 5:14.)
- Liyt’añamawa Jonás 3:1-10.
Jonasax qalltanxa janiw ist’känti ukampis Jehová Diosax khitaskakïnwa, ¿kunjamatsa ukax jiwasanakar ch’amañchistu? (Sal. 103:14; 1 Ped. 5:10.)
Yatiyir sarasax janiw jaqinakar yaqhachañasäkiti, janich munkaspa sasaxa, ¿kunjamsa ukxa Jonasan Nínive markar yatiyir saratapax uñacht’ayistu? (Jon. 3:6-9; Ecl. 11:6; Hech. 13:48.)
ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn